《塘淫》
宋代·释居简

苍官百夫雄，盘错千仞冈。铁干紫尤劲，铜柯青更刚。

屡吞霜雪敌，弗受斤斧戕。支厦不为柱，跨壑犹飞梁。

胡为在泥滓，断岸繄关防。岂伊坚贞姿，泥滓永相望。

中分枵其中，吻合相抵当。彼巧事穿凿，我方信行藏。

惟其司出内，秉彝德之常。谨口饱涵畜，与时相抑扬。

持满岂无道，损馀端有方。尾闾小溟渤，砥柱回污潢。

瞥尔手翻覆，枯涸随汪洋。叔度万顷陂，未足与较量。

匠氏弗遇郢，才不登俊良。藐然用其小，约水不得洚。

有若古豪隽，落落吞湖江。遭时发所蕴，利泽何其厖。

时哉倘不逢，蕙帐云雾窗。独善与兼善，一辙元非双。

任大岂遗小，养浩惟能降。对此一感慨，勿谓吾言哤。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。